Pressemeddelelse, torsdag d. 4. april 2019 kl. 08.00

**Heartland offentliggør årets program for Prxjects Stage i samarbejde med Mercedes-Benz**

Intimscenen Prxjects Stage, som Heartland lancerede sidste år i samarbejde med Mercedes-Benz, vender tilbage i større format og i nye omgivelser. I år kan man blandt andre opleve musikalske stjerneskud som Chinah og First Hate i anderledes koncertformater.

Sidste år blev Heartland en scene rigere, da festivalen i samarbejde med Prxjects by Mercedes-Benz lancerede intimscenen Prxjects Stage. Scenen vender i år tilbage i nye, større rammer ude i skoven ved søen, hvor man igen i år kan få nogle enestående oplevelser i selskab med nogle af landets mest interessante artister.

”*Med Prxjects Stage vil vi give publikum en unik oplevelse og mulighed for at komme helt tæt på nye såvel som etablerede artister. Vi har med denne scene mulighed for at iscenesætte musikken på en ny og opsigtsvækkende måde sammenlignet med resten af festivalen. Scenen vil i år være placeret et helt nyt sted på festivalen, hvor rammerne vil give publikum et intimt gemmested midt i festivalen, omgivet af skov og sø. Derfor har vi også nøje udvalgt artister, der vil overraske og give noget originalt og anderledes i netop den setting. Det er uden tvivl den slags koncerter, man ikke vil gå glip af,”* udtaler Josefine Winding, booker og ansvarlig for Prxjects Stage.

Signe Christiani fra Prxjects by Mercedes-Benz supplerer:

”*Vi er glade for igen at kunne byde velkommen på Prxjects Stage, der ligesom sidste år vil byde på masser af intime oplevelser med den allerbedste, nye musik. I år udvider vi området en smule, så flere kan få glæde af vores scene. Men vi fastholder stadig den unikke helt-tæt-på stemning, som sidste år bidrog til at gøre Prxjects Stage til noget helt særligt. Vi glæder os til et udvidet samarbejde med Heartland og ikke mindst til at dele vores musik- og kulturfavoritter med alle festivalens gæster.”*

**Unikke koncertformater med landets største talenter**

Ligesom sidste år vil man under hele festivalen kunne opleve koncerter med særligt udvalgte artister, som vil optræde med skræddersyede koncerter, der udnytter scenens nye placering til fulde.

Det gør sig blandt andet gældende for danske **Chinah**, der er tilbage på Heartland, efter de spillede på festivalen i 2016. Med afsæt i deres nye udgivelse *Anyone* vil Chinah i år spille en unik nattekoncert, hvor omgivelserne i det nye Prxjects-område for alvor bliver iscenesat til formålet.

Den københavnske synthpop-duo **First Hate** besøger Heartland for første gang til en af deres eneste danske sommershows i 2019. Hvis man var vild med deres anmelderroste debutalbum *A Prayer For The Unemployed* fra 2017, kan man blandt andet glæde sig til at få smagsprøver på nyt materiale fra duoen, når de indtager Prxjects Stage.

På Prxjects Stage får Chinah og First Hate selskab af en række af tidens mest signifikante artister:

* For 10 år siden startede den svenske elektroniske musiker Hannes Norrvide projektet **Lust For Youth**. Gennem årene har synthpop-eksperimentet udviklet sin lyd og sin konstellation til nu at være en duo sammen med producer Malthe Fischer. De har sammen udgivet de to anmelderroste album *International* og *Compassion* og den 7. juni i år udkommer deres nye album, hvorfra singlen *Great Concerns* udkom i slutningen af marts, som trækker tråde til bands som New Order og LCD Soundsystem.
* 23-årige **Selma Judith** udgav først sin debutsingle *Kind of Lonely* i august 2018, men hun er allerede en af landets mest hypede, unge artister med airplay på både P3, britiske BBC og en række tyske radiostationer. Selma Judith har som harpespiller optrådt med bl.a. MØ og The National, og harpespillet har da også fået plads i hendes bløde, lyrikbårne R&B-univers.
* Mads Damsgaard Kristiansens nye, R&B-eksperimenterende soloprojekt **Goss** udgav ligeledes sin første EP i 2018, der fik titlen *Homeland Security*. Han har længe været kendt som en af landets ypperste liveperformere og spillede sidste år en række anmelderroste koncerter over hele landet.
* Hiphop-duoen **FRAADS** er et af de mest interessante, nye navne inden for dansk rap. Det har de bevist ved en perlerække energipumpende koncerter og senest med EP’en *FRYYS*, som Soundvenue kårede som et af årets bedste danske album.
* Det amerikansk-fødte stilikon og R&B-sanger **Jeuru** markerede sig som dansk R&Bs nye, store stemme med sin anmelderroste debut-EP *King of the Cruel* fra december 2018. Information kaldte blandt andet hans musik ”et personligt og følsomt studie af R&B-genren”, mens Soundvenue skrev, at hans ”stemme vil få dig til at falde ned af stolen af beundring”.
* Den københavnske kosmopolit, producer og sangskriver **Erika De Casier** kan også opleves på Prxjects Stage med sit unikke mix af en melankolsk vokal og en catchy R&B-lyd. Hun har indtil videre blot udgivet tre singler, men talentet hersker der ingen tvivl om hos det tidligere Saint Cava-medlem.
* Svenske Viktor Persson aka **Late Verlane** laver storslået, melodisk pop med sin skarpe, androgyne stemme som det helt store omdrejningspunkt. Han gjorde sig allerede bemærket med sin første single *Roll Like A Dummy* og har desuden været co-writer og featured på danske Molinas single *Hey Kids*. Late Verlane udgiver sin første EP i 2019.
* Niklas Grool, der går under navnet **Necklace**, dukkede op ud af det blå i 2017 med singlerne *Try This* og *Between (Me & You)*. Med sin karakteristiske vokal og sin originale trap-inspirerede poplyd med tydelige hiphop-referencer fangede han straks manges interesse. I januar 2019 udgav han singlen *Woody & Stacy*, og der skulle være et debutalbum klar senere på året, som man kan få smagsprøver på til sommer på Prxjects Stage.
* Den svenske multiinstrumentalist og lydtroldmand **Henrik Lindstrand** var i en årrække en del af rockbandet Kashmir og kastede sig senere over filmmusik med stor succes. I 2017 indledte han sin solokarriere – udelukkende ledsaget af sit klaver – og udgav samme år debutalbummet *Leken*, som både er det svenske ord for *leg* og navnet på den skovsø, han voksede op i nærheden af.

**Det endelige festivalprogram er næsten klar**

Det endelige program inden for MUSIC, ART, TALKS og FOOD bliver offentliggjort inden for de kommende uger. Heartland 2019 finder sted fra torsdag d. 30. maj til lørdag d. 1. juni 2019.

**OM HEARTLAND**

Heartland er en kulturbegivenhed, der præsenterer et internationalt program sammensat af fire søjler: MUSIC, ART, TALKS og FOOD. Her kombineres live-samtaler og samtidskunst med det bedste fra musik- og madscenen og tager form som festival på Egeskov Slot på Fyn.

Heartland 2019 finder sted på Egeskov Slot fra 30. maj til 1. juni 2019.

Mere info om Heartland kan findes på [www.heartlandfestival.dk](http://www.heartlandfestival.dk)

**OM PRXJECTS BY MERCEDES-BENZ**

Med afsæt i Mercedes-Benz’ udviklingsfilosofi ”Das Beste oder Nichts” har Prxjects siden 2015 arbejdet aktivt med kulturen gennem projekter, hvor ambitiøse initiativer udvikles og foldes ud. Samarbejdspartnerne tæller de bedste og mest visionære kunstnere og kulturaktører. I 2018 har Prxjects bl.a. være involveret i Kasper Bjørkes ambitiøse videoprojekt ”The Fifty Eleven Records”, der er en levende billedside til hans store ambient albumværk af samme navn. Resultatet af samarbejdet var bl.a. en udstilling på KLUB i København. I 2018 var Prxjects også partner på podcastserien ”Det Ekstraordinære” af forfatter og historiefortæller Sigurd Hartkorn Plaetner. Serien er dags dato downloadet over 40.000 gange. Prxjects var også involveret i singlen ”Fra Wien til Rom”, der var duoen Barselonas flirt med et mere mørkt og modent udtryk. Barselona spillede på Prxjects Stage i 2018, og i januar optrådte de live til P3 Guld, hvor de også var nomineret i kategorien ’P3 Talentet’.

2018 var også året, hvor Prxjects byggede et lydstudie, hvor alle associerede artister og samarbejdspartnere kan arbejde efter lyst og behov. Studiet er placeret på KLUB på Linnésgade i København.

Prxjects har tidligere samarbejdet med kunstnere som GENTS, Soleima, Kwamie Liv, August Rosenbaum, Liima og Blondage, men også kulturaktører som Badesøen Festival, Chart Art Fair, Nikolaj Kunsthal og selvfølgelig Heartland.

Læs mere på [prxjects.com](http://prxjects.com/).

**BILLETSALG**

**Partoutbillet**: 1.950 DKK ekskl. gebyr

**Partoutbillet, børn (6-12 år)**: 650 DKK ekskl. gebyr

**Partoutbillet, børn (0-5 år):** 25 DKK ekskl. gebyr

**Endagsbillet (torsdag, fredag el. lørdag)**: 950 DKK ekskl. gebyr

**Endagsbillet, børn (6-12 år)**: 275 DKK ekskl. gebyr

**Endagsbillet, børn (0-5 år)**: 25 DKK ekskl. gebyr

**OVERNATNINGSTILBUD**

**Campingpas (v. eget telt, iglotelt, cardboard- eller tenthouse)**: 200 DKK ekskl. gebyr

**Opslået iglotelt (2 pers.)**: 650 DKK ekskl. gebyr

**Cardboardhouse (2 pers.)**: 850 DKK ekskl. gebyr

**Tenthouse (2 pers.)**: 2.150 DKK ekskl. gebyr

**Plads til medbragt campingvogn/autocamper (uden strøm)**: 950 DKK ekskl. gebyr

**Plads til medbragt campingvogn/autocamper (med strøm)**: 1.750 DKK ekskl. gebyr

***Boutique telt (2-4 pers.)****: 5.955 DKK – 8.955 DKK ekskl. gebyr - VENTELISTE*

***Mini lodge (2 pers.)****: UDSOLGT*

Billetlink: [www.heartlandfestival.dk](http://www.heartlandfestival.dk)

**Med venlig hilsen**

Have Kommunikation

**KONTAKT**

Presseansvarlig - Have Kommunikation:

Peter Pishai Storgaard // [peter.storgaard@have.dk](mailto:peter.storgaard@have.dk) // 28 49 33 86

Kristina Sindberg // [kristina@have.dk](mailto:kristina@have.dk) // 24 86 01 84

Heartland:

Direktør: Ulrik Ørum-Petersen // [ulrik@livenation.dk](mailto:ulrik@livenation.dk)

Udviklings- og kommunikationschef: Janne Villadsen // [janne@heartlandfestival.dk](mailto:janne@heartlandfestival.dk)

**Heartland på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Twitter: @heartlanddk

Youtube: Heartland Festival

**Heartland er støttet af:**

Faaborg Midtfyn Kommune

Udvikling Fyn